কোডার ভাই, শামীম ভাই আর উদাসীন ভাই একসঙ্গে ঢাকা চিড়িয়াখানা বেড়াতে গেছে। সেখানে গিয়ে টিকেট কেটে চিড়িয়াখানায় ঢুকে পড়লো। একে একে বানর, হরিন, বাঘ, ভাল্লুক, সিংহ, হাতি ও জলহস্তী দেখার পর ঘোড়ার খাঁচায় আসলো। ঘোড়া দেখে  শামীম ভাই ও উদাসীন ভাই পরবর্তী প্রানীর খাঁচার দিকে এগোচ্ছে। এমন সময় পিছনে ফিরে দেখে কোডার ভাই ঘোড়ার খাঁচার সামনে দাঁড়িয়ে আছে। কাছে গিয়ে শামীম ভাই বলছে.......................  শামীম: কি কোডার, ঘোড়ার খাঁচার সামনে দাঁড়ায়া রইলা যে? সামনে চলো।  হাঙ্গরিকোডার: শামীম ভাই আপনার আগায়া যান, আমি আসতেছি।  শামীম: আজবতো, তুমি এতক্ষন কি করবা এইখানে।  উদাসীন: শামীম ভাই, উনার (হাঙ্গরিকোডার) মনে হয় ঘোড়া দেইখা নতুন কোনো কোডের কথা মনে পড়ছে। দেখেননা, কিরকম নিবিড় দৃষ্টিতে ঘোড়াটিকে পর্যবেক্ষন করছে।  কোডার ভাই কোনো কথা না বলে ঘোড়ার দিকে তাকিয়ে ঠায় দাঁড়িয়ে রইলো।  শামীম: (হাঙ্গরিকোডার ভাইকে উদ্দ্যেশ্য করে) ঠিকাছে, তুমি দাঁড়ায়া দাঁড়ায়া কোড বানাইতে থাকো, বানানো শেষ হইলে আমাদের পিছে পিছে আইসো। চলো উদাসীন, আমরা ঘুইরা আসি।  শামীম ভাই ও উদাসীন ভাই চলে গেল। এদিকে হাঙ্গরিকোডার ভাই এক দৃষ্টিতে ঘোড়াটির দিকে তাকিয়ে আছে।  দুপুর গড়িয়ে বিকাল হয়েছে। এদিকে শামীম ভাই ও উদাসীন ভাইয়ে ঘোরা শেষ। কিন্তু হাঙ্গরিকোডার ভাইয়ের কোনো হদিস  নাই। তা দেখে............................  উদাসীন: শামীম ভাই কোডার ভাই কই? উনারতো কোনো দেখা নাই। আমার মনে হয় কোড বানানো শেষ হয় নাই। চলেন ঘোড়ার খাঁচার দিকে আবার যাই।  শামীম: হুম, ঠিক বলেছো। চলো ঘোড়ার খাঁচার দিকে যাই।  গিয়ে দেখে কোডার ভাই ঠিক সেভাবেই ঠায় দাঁড়িয়ে আছে। কাছে গিয়ে....................  শামীম: কি কোডার, তোমার এখনো কোড বানানো শেষ হয় নাই। এদিকেতো বিকাল গড়িয়ে সন্ধ্যা হতে যাচ্ছে। চিড়িয়াখানার সিকিউরিটিরাও বের হয়ে যাওয়ার জন্য তাগিদ দিচ্ছে।  হাঙ্গরিকোডার: (বিষন্ন মনে) নাহ শামীম ভাই, হইলোনা।  শামীম: কি   হইলোনা মানে?  হাঙ্গরিকোডার: আমার আশাটা পূরন হইলোনা   শামীম: কোন আশা?  হাঙ্গরিকোডার: ঘোড়ার ডিম দেখার আশা     শামীম ও উদাসীন: কি   হাঙ্গরিকোডার: লোকেমুখে কত ঘোড়ার ডিমের কথা শুনছি, কিন্তু বহুদিনের আমার সেই অশ্ব ডিম্ব দর্শনের আশা আশাই রয়ে গেল